
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2022. (I. 25.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2022. január 19.

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta nem járt le egyetlen határozat végrehajtási határideje sem.

II. Tájékoztató az előző ülés óta történt fontosabb eseményekről
A legutóbbi testületi ülésünk óta viszonylag hosszabb idő telt el az igazgatási szünet és az ünnepek miatt, így az alábbi eseményekről számolhatok be:
A Karácsonyt megelőző időszak az évzárásról, a közös ünneplésről szólt az intézményeinkben. Minden intézményünk karácsonyi összejövetelére igyekeztem eljutni.

December 20-án a család- és gyermekjóléti szolgálat dolgozóival és képviselőtársaimmal adományokat osztottunk szét a szociálisan rászoruló családok, személyek részére.
December 21-én került sor a 31-es számú főút felújított szakaszának ünnepélyes átadására.
Január 13-án részt vettem a Duna-Tisza közi Hulladékgazdálkodási és Környezetvédelmi Önkormányzati Társulás tagönkormányzatainak egyeztetésén Cegléden, ahol a szelektív hulladékgyűjtő edények lakossághoz való eljuttatásának logisztikai kérdéseiben állapodtunk meg.
A Béke utcai járda pályázati szakaszának építése tavaly befejeződött, jelenleg az önerőből finanszírozott rész kivitelezése folyik.
Év végén nagy erőkkel megkezdődött a Wass Albert Művelődési Központ és Könyvtár vizesblokkjának felújítása is. A vizesblokkokhoz előtér épül, és kialakításra kerül egy koedukált mozgássérült WC is. Mindez teljes belső festéssel, burkolással jár, illetve új berendezések kerülnek beépítésre. 
Terveinknek megfelelően január 14-én benyújtásra kerültek pályázataink a Terület- és Településfejlesztési Operatív Program Plusz keretében kiírt Élhető települések, valamint a Gyermeknevelést támogató humán infrastruktúra fejlesztése című pályázati felhívásokra.

